text: Demente får bederum
  02 juli 2013 kl. 06.56
  Et plejehjem i Brædstrup har indrettet et rum, hvor demente kan bede eller finde ro til fordybelse.
  Mange af de demente på Plejecenter Klovenhøj i Brædstrup går rundt på gangene, fordi de har svært ved at finde ro.
  - Når vi spørger de ældre, hvem de leder efter, kan de ikke svare. Måske leder de i virkeligheden efter deres Gud, som de således kan komme tættere på ved at sidde med en bibel eller se på alteret og lytte til salmer, siger social- og sundhedsassistent Vivi Thielsen og social- og sundhedshjælper Marie Ravn Jensen, der har fået idéen.
  I bederummet er et billede af Jesus, der er et kors, et alter med to lysestager, en bibel, et bord med en buket blomster og to stole. Desuden er der musik i rummet.
  